Op die Vergete Grootpad met ŉ wa en ses perdeDie wa wat deur ses perde getrek word. (Foto: Vergete Grootpad 2021/Facebook) Vier mans hoop om met ŉ wa, wat deur ses perde getrek word, sowat 700 km af te lê van die sogenaamde Vergete Grootpad wat oorspronklik van Ceres tot in Kimberley strek. Hulle wil graag in die voetspore van duisende hoopvolle diamantdelwers volg wat tydens die diamantstormloop in die 1870’s die einste pad met ossewaens afgelê het. Die groep mans beplan egter om dié roete omgekeerd te voltooi en sal van Hopetown tot by Ceres ry. Piet Coetzer sal om die beurt die leisels van ses Vlaamperde, genaamd Minister, Kado, Kommandant, Rakker, Anette en Karnet, saam met Shattie van Huyssteen, Gerhard Bosch en Klasie Lombard deel. Coetzer het Vrydag aan Maroela Media vertel dat hulle beoog om dié reis binne 25 dae te voltooi en daagliks sowat 30 km wil aflê. “Die grootste deel van die pad wat ons gaan ry tussen Hopetown en Ceres is grondpad, so ons maak ons gereed vir ŉ paar harde dae.” Die span sal Maandag oor die historiese ossewabrug oor die Oranjerivier by Hopetown ry en daarna amptelik vanaf die Hopetown-skouterrein vertrek. Hulle sal ŉ pad verby Strydenburg, Vosburg, Loxton en Fraserburg aanpak, waarna die pad hulle deur Sutherland, Verlatenkloof, die Tankwa-Karoo en Karoopoort tot in Ceres sal kry waar hul reis tot ŉ einde kom. “Ons gaan dit dag-vir-dag vat en die perde sal vir ons sê hoe ver vir hoe lank. Die perde het ter voorbereiding van die reis gereeld geoefen en is baie fiks. “Ons aan die anderkant het elke aand met ŉ stywe dop in die hand geoefen,” lag Coetzer. Die vier brawe manne beplan om ná elke 30 km langs die pad stil te hou, ŉ seil oor die wa te gooi en net daar te oornag. Coetzer meen dat die ekspedisie ŉ groot uitdaging vir hulle en die perde gaan wees. “Dit gaan wel makliker wees as destyds toe diamantdelwers byna 800 km in sewe dae afgelê het. Ons beplan net om die reis te geniet.” Die groot vraag op almal se lippe is egter waarom die vier mans besluit het om die roete aan te pak? “Die antwoord is net ja,” sê Coetzer. “Ons het nie rêrig ŉ rede nie, maar niemand anders het dit al gedoen nie, so waarom nie ons nie?!” Die ses perde oefen al lank en is glo topfiks. (Foto: Vergete Grootpad 2021/Facebook) Geskiedenis van die Vergete Grootpad Tydens die diamantstormloop in Suid-Afrika het derduisende waens en koetse tussen die Wes-Kaap en Kimberley gery in die hoop om ŉ fortuin los te slaan. Gedurende hierdie tyd is ŉ spoorlyn van Wellington tot in Kimberley gebou om die reis na Kimberley se gat te vergemaklik, tog het talle mense eerder verkies om hul wa te pak en self die roete aan te durf. Die bekende Gibson-broers, John en James, het in die 1870’s in Suid-Afrika aangekom en saam die Red Star Line-skeepvaartmaatskappy tot stand gebring waarmee duisende mense reg oor die wêreld nuwe lande verken het. Die broers het later die pontboot gebou waarmee waens oor die Oranjerivier geneem is. Die Gibsons het ook die roete na Kimberley merkwaardig vergemaklik deur onder meer stalle vir voer en water vir die trekdiere op te rig, terwyl vars trekdiere ook daar gewag het. Die roete het vinnig bekend geraak, en Dene Smuts en Paul Alberts het jare late ŉ boek, Die Vergete Grootpad deur Ceres en die Bokkeveld, geskryf wat na die natuurskoon op dié roete verwys.